Marius Youbi, som er blevet landskendt som den udviste 12-talsstuderende, er her til morgen rejst tilbage til hjemlandet Cameroun.

Trods protester, over 18.000 underskrifter og en demonstration i Herning står udvisningen af ham ved magt, og nu er han på vej tilbage til Cameroun.

Han var frustreret, da han i nat forlod den lejlighed, hvor han har boet i tre et halv år.

- Jeg er ked af det og skuffet, arbejdet er jo spildt. Det er jo fire og et halvt år, der ryger ud her. Jeg når ikke engang at sige farvel til min nabo, for hun sover jo nu, siger Marius Youbi.

Hans søster og to nevøer fulgte ham til flyet i Billund Lufthavn.